Malema takel Helen Zille en ‘regse magte’EFF-leier Julius Malema. Foto: EFF/Twitter Linkse magte soos die EFF en aktivistiese vakbonde soos die metaalwerkersvakbond Numsa en die mynwerkersvakbond Amcu moet saamstaan teen regse groepe soos AfriForum en “die lelike Helen Zille” en sulke regse groepe vernietig, meen die EFF-leier, Julius Malema. Malema het sy aanval op Zille geloods voor die sowat 4 000 EFF-lede wat die party se “volksvergadering” (die EFF se benaming vir die party se nasionale kongres) by Nasrec, suid van Johannesburg, bygewoon het. Hy het AfriForum, wit monopoliekapitaal, die sakeman Johann Rupert en pres. Cyril Ramaphosa later tydens ŉ mediakonferensie by Zille (deesdae voorsitter van die DA se federale dagbestuur) gevoeg as regse magte wat saamspan teen die EFF en dus vernietig moet word. Volgens Malema het swart Suid-Afrikaners se verdrukking begin die dag in 1652 toe Jan van Riebeeck voet aan wal gesit het, en word die EFF verguis omdat die party nie inkoop op die “vals eenheid van 1994” nie. Ook omdat hulle uitwys wanneer wit mense voortgaan om swart mense te mishandel deur hulle byvoorbeeld van plase af te sit, hul kinders dood te skiet omdat hulle glo gedink het die kinders is bobbejane en die waarheid daaroor praat, of om die korrupsie van die regering uit te wys. Malema het gesê opponente wat die EFF as fascisties bestempel is óf lui denkers óf onkundig oor fascisme, want die EFF verwerp geweld, glo in menseregte, ondersteun die demokrasie, is volkome ten gunste van vryheid van spraak, glo glad nie in die verheerliking van politieke leiers deur persoonlikheidskultusse nie, glo in die noodsaaklikheid van gereelde verkiesings, verwerp homofobie en rassisme, trek te velde teen nasionalisme of etniese opsweping en onderskryf die oppergesag van die regbank. Oor aktuele politieke kwessies het Malema gesê hy het by die kis van sy oorlede ouma beloof om nooit na sy vorige party (hy verwys na die ANC hoewel hy die party nie by name genoem het nie) terug te keer nie. Hy beweer ook Ramaphosa is gekaap deur wit monopoliekapitaal en dat die president sy eie staatskaping pleeg deur (soos oudpres. Jacob Zuma) mense wat hom polities ondersteun (hy verwys na Edward Kieswetter en adv. Shamila Batohi) aan te stel as onderskeidelik die hoof van die SA Inkomstediens en die nasionale vervolgingsgesag. Die EFF se top ses. Foto: EFF/Twitter Malema het bevestig dat die EFF nie die voorgenome nasionale gesondheidsversekering gaan ondersteun tensy die ANC ernstige aanpassings maak nie, want die huidige finansieringsmodel is heeltemal onrealisties en onuitvoerbaar. Hoewel Malema te velde getrek het teen rassisme onder wit Suid-Afrikaners, het hy aangevoer swart Suid-Afrikaners is hul eie grootste vyand omdat hulle mekaar so maklik aanrand, vermoor en beduiwel. Hy meen die meeste swart Suid-Afrikaners het geen respek vir mekaar of vir hulself nie, so hulle kan nie respek afdwing by ander mense nie. Malema het gesê ŉ mens hoef nie vuil te wees, onnet aan te trek of met ŉ fiets te ry om namens inwoners van plakkerskampe te veg ter verbetering van hul lewens nie. Die benoemings vir die EFF se top-leiersposisies sal vanaand afgehandel word en as daar meer as een kandidaat is sal die uitslae van die gevolglike verkiesing Sondagoggend aangekondig word. Die verwagting is dat Malema onbestrede herkies sal word.